РЕПУБЛИКА СРБИЈА

Одбор за дијаспору и Србе у региону

09 Број: 06-2/43-16

12. фебруар 2016. године

Б е о г р а д

З А П И С Н И К

СА ПЕТНАЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **11. фебруара 2016**. године у сали 1. Дома Народне скупштине са почетком у **11.00 часова**.

 Седницом је председавао Горан Богдановић, председник Одбора.

Седници су присуствовали Миодраг Линта, заменик председника Одбора и чланови Одбора: Милан Стевановић, Небојша Берић, Ненад Николић, др Александар Перановић, Братимир Васиљевић, Синиша Максимовић, Марјана Мараш, Јована Јовановић, Милорад Стошић, проф.др Бранко Ђуровић и Александар Чотрић и заменик члана Милинко Живковић.

 Са седнице оправдано одсутни: проф. др Марко Атлагић, Милан Ђурица, Душан Ступар и Марија Јевђић.

Пошто је утврђено да постоји кворум за рад и одлучивање, председавајући је предложио следећи

**Д н е в н и р е д**

1. Предлог за представника Одбора у Комисији за формирање Савета за унапређење информисања о темама из српског расејања
2. Извештај о посети делегације Одбора Скопљу, Р.Македонија у периоду од 27-28. јануара 2016. године
3. Разно

Пошто није било предлога за измену и допуну дневног реда, приступило се гласању и Дневни ред је усвојен једногласно.

Пре преласка на рад по тачкама дневног реда, председавајући је предложио члановима да се изјасне о записнику са 14. седнице Одбора, који су сви благовремено добили. На предложени записник није било примедби и усвојен је једногласно.

 По првој тачки дневног реда, председавајући је обавестио чланове Одбора да је у међувремену добио позив од стране представника РТС у коме су га информисали да би, с обзиром на чињеницу да ће ускоро бити расписани парламентарни избори, Одбор одложи избор представника у Комисију за формирање Савета за унапређење информисања о темама из српског расејања.

Након дискусије Одбор се једногласно сагласио да се одложи избор представника Одбора у Комисију за формирање Савета за унапређење информисања о темама из српског расејања, тако што ће Одбор након спроведених парламентарних избора, тј. у новом сазиву НС одлучивати о предлогу представника у наведеној Комисији.

 По другој тачки дневног реда, председавајући је обавестио чланове Одбора да су Извештај благовремено примили и могли да се упознају са његовом садржином и подвукао неколико сегмената који се односе на проблеме са којима се Срби у Македонији сусрећу и предлозима за њихово превазилажење. Он је истакао да је посета била успешна и корисна.

У дискисији су учествовали Александар Чотрић, проф. др Бранко Ђуровић, др Александар Перановић, Милорад Стошић, Синиша Максимовић и Милан Стевановић.

Констатована је тиха асимилација српског живља у Македонији, непостојање средњих школа на српском језику, као и да Срби све мање говоре српски језик, а удружења и организације Срба делују самостално, дакле без заједничког деловања и окупљања. Разговори у српским породицама на српском језику би значајно допринели неговању језика, а држава би требала да предузме одређене кораке у циљу спровођења пилот пројеката за младе српског порекла, како би организовано, у омладинским камповима у Србији, учили српски језик.

 Александар Чотрић је упознао чланове Одбора са садржајем одговора на посланичко питање упућено Влади РС, а у вези са формирањем и радом Међувладине мешовите комисије Републике Србије са Републиком Македонијом. У одговору који је добио нагласио је да је тело формирано, али да конкретних активности није било. Проблеми који су били присутни приликом формирања овог тела, присутни су и данас, који би по речима Чотрића, активирањем рада Међувладине мешовите комисије допринели не само да се покрену нека питања наведена у Извештају о посети, већ и да се започне са њиховим решавањем.

 Уз констатацију да је Извештај о посети делегације Одбора за дијаспору и Србе у региону Републици Македонији 27. и 28. јануара 2016. године образац како треба писати извештаје, исти је једногласно усвојен.

 У оквиру тачке Разно председавајући Горан Богдановић обавестио је чланове Одбора да је Одбору за дијаспору и Србе у региону упућен позив од стране председника Скупштине дијаспоре Срба Јужне Француске, Милована Јовановића, да одреди трочлану делегацију која би посетила Лион, Француска, у периоду од 14-18. марта 2016. године, ради учешћа на манифестацији „Дани франкофоније“. Имајући у виду чињеницу да је господин Милован Јовановић био гост на 14. седници Одбора и да је тада указао на значај ове манифестације и на важност учешћа делегације Одбора, Одбор је одредио трочлану делегацију у саставу: Синиша Максимовић, Милан Стевановић и Јована Јовановић.

 Миодраг Линта, заменик председника Одбора је у оквиру тачке Разно предложио да Одбор размотри иницијативу да се посети Драган Васиљковић, познатији као капетан Драган, држављанин Републике Србије, који се налази у затвору у Сплиту, Република Хрватска.

 У дискусији поводом ове иницијативе у којој су учествовали Милан Стевановић, Синиша Максимовић, Горан Богдановић, Братимир Васиљевић, Александар Перановић, Бранко Ђуровић и Милорад Стошић, издвојила су се два предлога:

1. Да се у вези са иницијативом затражи мишљење Министарства спољних послова и
2. Да се прво изврше усмене консултације са представницима МСП, како би се добиле неопходне инструкције и смернице

Чланови Одбора су гласали о оба предлога и већином гласова је одлучено да се најпре изврше усмене консултације са представницима МСП, како би се добиле неопходне инструкције и смернице. За представнике Одбора, који ће обавити наведене консултације у МСП одређени су Горан Богдановић, председник Одбора и Миодраг Линта, заменик председника Одбора, након чега ће Одбор у складу са консултацијама и инструкцијама поступити.

 Седница је завршена у 12,00 часова.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић Горан Богдановић